**Invitație în larg**

*Bragagiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Aud cum bat în centrul ușii

Cu strigătele ascuțite

Din oceane pescărușii

Să ies spre zări nemărginite.

Nu vreau ca să deschid intrarea

Ca nu cumva să năvălească

În liniștitu-mi trai iar marea

Stârpindu-mi pacea pământească.

Pitindu-mi starea în decorul

Strâns cu-ndârjire ca o roadă

Mă simt fricos ca dezertorul

Ce dârdâie să nu se vadă.

Auzu-ascund ca de sirene

Care mă-ncântă dulci cu largul,

Dar recunosc, ascuns sub gene,

Lipsesc și funii și catargul.

Nu voi ieși iarăși afară

Cât nu s-ar strădui Lumina

Ca fericirea din cămară

S-o pot a mângâia cu mâna.

Soția iar să nu mă certe

De deznădejdile din ore

Când frânt de căile incerte

Doar bolmojesc despre-aurore.

Nu-mi rup din piept atâtea strângeri

Agonisite cu răbdare

Pentru ca noile înfrângeri

Să hohotească-n triumfare.

Dar aripile insistente

Țipă de rup cumpăna-n mine,

Ah, ticăloaselor demente,

Cum vă voi face de rușine!

Mânerul smulg cu-așa furie

Ca să le pun acum pe fugă

Căci nu mă doare-n poezie

Ce valurile îmi îndrugă.

Orbit de Soare și de zboruri

Pe-o clipă doar mă pierd cu firea,

Dar am s-alung oricare doruri

Care-mi primejduiesc iubirea...

Aud deodată la ureche

Nevasta încântată-n șoapte:

„Iubitule, din noaptea veche

Ne-om duce azi în care parte?

Știi, hrană dam peste fereastră

Să vină păsări cât mai multe...

Ce fericită-i viața noastră

Mereu că poate să le-asculte!!!”

Victor Bragagiu